«Татар җырларын яратмыйм»

	Беркөнне ТМTV каналыннан “ҖырлаОКе” музыкаль тапшыруын карый-карый кухняда ашарга әзерләп йөрим. Бу – шоу-уен, анда катнашучылар эфирда музыка яңгырауга, нинди җыр икәнен һәм аны кем башкаруын әйтеп бирергә тиешләр – уен шартлары шундый. Берзаман музыка уйный, ә катнашучылар җырның исемен, аны кем башкаруын һич әйтеп бирә алмыйлар. 	 Музыка уйный, җавап юк. Тапшыруны алып баручы аптырап бетте боларның белмәүләренә. Музыканы үзе көйләп күрсәтте, биеп тә алды – юк инде, аңламыйлар. Уен азагына кадәр көчкә берничә җырны таныдылар. “Шул җыр бит инде, фәлән җырлый”, – дип, телевизор янында өтәләнеп, җавап биреп торам, ә тегеләр якынча да әйтә алмыйлар. Аптырадым: җырларны, җырчыларны белмәгәч, музыкаль тапшыруга нигә дип килеп утырырга? Мин оялыр идем. Җитмәсә, берсе: “Мин татар җырларын яратмыйм, хатын белән ачуланышканда, нервыларны тынычландырыр өчен генә тыңлыйм”, – ди. Егылып китә яздым, татар җырларын яратмагач нәрсә уйлап килгән икән ул тапшыруга? Монысы әле баласы, алда аның анасы дигәндәй, алып баручысы бөтенләй хәйран калдырды. “Сафия такмаклары” көе уйный башлагач: “Моны Татарстанның халык артисткасы, олы шәхесебез, легендабыз җырлый, ул сәхнәгә чыккач халык дәррәү килеп кул чаба, торып баса, кем инде бу, әйт, зинһар”, – дип ялынды. Уенчы кыз әйтеп бирә алмагач, алып баручы: “Хәмдүнә Тимергалиева!” – дип ярып салмасынмы?! Әстәгъфирулла, “Сафия такмаклары”н гомер буе Гөлдания Хәйруллина җырлады лабаса, хәзер дә ул җырлый! 
	Р.ФАЗЛЫЕВА, Казан	
Татарстан яшьләре

	№ --- | 13.11.2017	


